ટૅક્નૉલૉજીનો વ્યાપ વધતો જાય છે. મોબાઇલ વગર આપણને ચાલતું નથી. પરંતુ મોબાઇલ ખિસ્સામાં હોય ત્યારે? તેના માટે કંપનીઓએ સ્માર્ટવૉચનો વિકલ્પ આપ્યો. એપલ, ગાર્મીન, વિવૉએક્ટિવ, સેમસંગ ગીયર વગેરે જેવી કંપનીઓએ તેમના સ્માર્ટ ફૉનની સાથે કે અન્ય અનુકૂળ યંત્રો સાથે મેળ બેસાડવા સ્માર્ટ વૉચ દાખલ કરી છે. એન્ડ્રૉઇડ વીયરના નિર્દેશક ડેવિડ સિંગલટન દ્વારા જણાવ્યા પ્રમાણે, આવતાં ૫૦ વર્ષમાં લોકો હવે પહેરવાપાત્ર સંયંત્રો સાથે જોવા મળતા હશે. આમ, સ્માર્ટવૉચની માગણી વધતી જશે. લોકોને એવાં ગેજેટ ગમે છે જે તેમના માટે બેવડાં કામ કરી આપતાં હોય. ઘડિયાળની ઘડિયાળ અને ટૅક્નૉલૉજીની ટૅક્નૉલૉજી. આંકડાઓને જોવામાં આવે તો એવું લાગે છે કે સ્માર્ટવૉચના બજારમાં ભારે ઊછાળો જોવા મળશે. બે વર્ષની અંદર પહેરવાપાત્ર ટૅક્નૉલૉજીમાં ૭૦ ટકા હિસ્સો સ્માર્ટવૉચનો રહેશે. આંતરરાષ્ટ્રીય માહિતી નિગમ (આઈડીસી)ના આંકડા મુજબ, જે પહેરવાપાત્ર સંયંત્રોની બહારથી નિકાસ થાય છે તેમાં વર્ષ ૨૦૧૫થી ૬૫ ટકા જેટલો જંગી ઊછાળો જોવા મળ્યો છે. આ ખરેખર મોટી સંખ્યા કહેવાય.